भ्यालेन्टाइन योङ
हरेक वर्ष फेब्रुअरी १४ आउँछ । युवायुवती सल्बलाउन थाल्छन् । प्रेम दिवस अर्थात् भ्यालेन्टाइन डे युवा जमात्को विशेष पर्वका रूपमा विकसित भइसकेको छ । केहीले यही दिनलाई आफ्नो स्पेसल डेका रूपमा सेलिब्रेट गर्छन् । 
काठमाडौं — हरेक वर्ष फेब्रुअरी १४ आउँछ । युवायुवती सल्बलाउन थाल्छन् । प्रेम दिवस अर्थात् भ्यालेन्टाइन डे युवा जमात्को विशेष पर्वका रूपमा विकसित भइसकेको छ । केहीले यही दिनलाई आफ्नो स्पेसल डेका रूपमा सेलिब्रेट गर्छन् । त्यो पनि सिंगल हैन, डबल । कतिले भने यही दिनमा प्रपोज गरेर जोडी पनि चुन्छन् । प्रेम गर्नलाई यही दिन कुरिरहनु पर्दैन भन्ने पनि छन् । रानीपौवा पोखराका २६ वर्षीय प्रनिश श्रेष्ठको अघिल्लो वर्षजस्तै यो वर्ष पनि भ्यालेन्टाइन कुनै स्पेसल नभएको बताउँछन् । स्पेसल नभएको कारण भने जोडी नभएर रहेछ ।केही लजाउँदै उनले भने, ‘भ्यालेन्टाइन आउँछ जान्छ, खास त्यस्तो केही लाग्दैन ।’ गर्लफ्रेन्ड नभएको उनले खुलेर भने । आफूले प्रपोज गरिहाल्ने त्यस्तो स्पेसल मान्छे भने कोही नभएको उनले बताए । कसैले प्रपोज गरिहाले भने बानी व्यवहार सबै बुझेर एसेप्ट गर्ने सोचमा भने उनी छन् । यी ह्यान्डसम तन्नेरी हालै मात्रै पोखरामा सम्पन्न राष्ट्रियस्तरको एउटा मोडलिङ कन्टेस्टको पुरुषतर्फको विजेता पनि हुन् । जोडी नभए पनि उनले भ्यालेन्टाइन जोडीका रूपमा फोटोसेसन भने गरेका छन् ।प्रेम गर्नु, डेटिङ जानु केवल भ्यालेन्टाइन डे नै पर्खेर बस्दैनन् युवाहरू । बरु जोडी हुने स्पेसल रूपमा सेलिब्रेट गर्छन् । भ्यालेन्टाइन डेको दिन राखेर प्रस्ताव अस्वीकृत हुँदैन भन्ने विश्वासका साथ प्रपोज गर्ने पनि हुन्छन् । भर्खर प्लस टु सकेका पोखराका विशाल क्षेत्री भ्यालेन्टाइन डेकै दिन आफूले मन पराएकी युवतीलाई दरो मुटु बनाएर प्रेम प्रस्ताव राख्ने तयारीमा छन् । ती युवतीले पनि हल्का उनलाई मन पराउने भएकाले पनि आफ्नो प्रस्ताव खेर नजानेमा उनी ढुक्क देखिन्छन् । एक वर्षदेखि उनले ती युवतीलाई मन पराएका रहेछन् । ‘योपालि त भ्यालेन्टाइन डेकै दिन प्रपोज गर्छु, उनले भने, ‘कसो पो स्वीकार नगर्लिन् र ? यी यस्तै प्रेमका योजना बनाउन युवा लागिपरेका छन् ।भर्खर वैवाहिक जीवनमा बाँधिएका जोडी पनि भ्यालेन्टाइन डेलाई स्पेसल बनाउने तयारीमा छन् । घुमघाम र हनिमुन गएर विवाहित जोडीले भ्यालेन्टाइन डे मनाउँदै छन् । पोखरा होटल म्यानेजमेन्ट कलेजबाट भर्खर अध्ययन सकेका स्याङ्जाका अनिश गौतमले केही वर्ष अघिदेखिको आफ्नो प्रेमलाई भर्खरै वैवाहिक जीवनमा रूपान्तरण गरे । पेसाले नर्स रहेकी प्रेमिका मुना रेग्मीलाई उनले जोडी चुनेका हुन् । यी नयाँ जोडीले भ्यालेन्टाइन डे राम्रोसँग सेलिब्रेट गर्ने तयारीमा छन् । ‘कतै स्पेसल ठाउँमा गएर भ्यालेन्टाइन उल्लासमय बनाउने सुरसारमा छौं,’ गौतमले भने, ‘नयाँ जोडी, नयाँ उमंग त हुनै पर्‍यो नि ।’ जोडी नहुने जोडी बनाउन, भएका सम्बन्धलाई प्रगाढ बनाउने तयारीमा छन् । प्रेमकै उत्सवको दिन भएकाले पनि धेरै युवाले यो दिनलाई विशेष दिनका रूपमा लिने गर्छन् । होटल, रेस्टुरेन्टदेखि खुला पार्कमा जोडी जमघट हुन्छन् । वर्तमान र भविष्यका सुखदु:ख एकआपसमा सेयर गर्छन् ।अधिकांश जोडी भने एकान्त ठाउँमा पुगेर भ्यालेन्टाइन स्पेसल मनाउँछन् । पोखरा आसपासमा जोडीका लागि डेटिङ जाने त्यस्ता थुप्रै मनोरञ्जनात्मक स्पट छन् । जहाँ भ्यालेन्टाइन जोडी पुगेर प्रेम र जीवनका कुरा एकआपसमा साटासाट गर्छन् । पोखराका बेगनास, फेवातालदेखि अन्य तालमा गएर प्रेम जोडी बोटिङमा समेत रमाउँछन् । भ्यालेन्टाइन आउनु एक महिना अगाडिदेखि जोडीको भ्यालेन्टाइन स्पेसल चहलपहल यहाँ सुरु भइसकेको हुन्छ । अन्य बेला पनि प्रेम जोडी जमघट हुने यी ठाउँमा भ्यालेन्टाइन डेमा झनै बढी देखिन्छ ।भ्यालेन्टाइन डेको दिन डेटिङ तन्नेरी विशेष रोजाइनमा पर्छ । अरू बेला पनि डेटिङ गइरहने जोडी यो दिन अझ स्पेसल रूपमा डेटिङको योजना बनाउँछन् । अहिले जोडीहरूलाई यो सबैको सेटिङ मिलाउन प्रविधिले सहज तुल्याइदिएको छ । सामाजिक सञ्जाल तथा मोबाइलबाट सिधै प्रेम प्रस्तावदेखि डेटिङ र भेटघाटको चाँजोपाँजो जुराउँछन् । केही जोसिला भने प्रत्यक्ष भेटेर नै फेस टु फेस प्रेम प्रस्ताव राख्नसमेत हिचकिचाउँदैनन् । एकले अर्कोलाई उपहार दिएर पनि सेलिब्रेट गर्छन् ।‘ई’ कार्ड देखि बनिबनाउ कार्डसमेत प्रेम जोडीले एकआपसमा आदानप्रदान गर्ने गरेको पाइन्छ । जोडाजोडीको डेटिङ र भेटघाटको कार्यक्रम त भयो नै । त्योबाहेक भ्यालेन्टाइन फेसन शो, डान्स पार्टीसमेत त्यतिकै आयोजना हुन्छन् । प्रेमपत्र लेखन प्रतियोगितादेखि प्रेम विषयक गजल लेखनसमेत आयोजना हुन्छ । युवाका लागि भ्यालेन्टाइन विशेष बनाउन इभेन्ट अर्गनाइजर पनि उद्धत हुन्छन् । त्यसै गरेर यहाँका मनोरञ्जनात्मक वेबसाइटले समेत भ्यालेन्टाइन जोडीको स्पेसल फोटो सेसनसमेत गराउँछन् । यतिबेला पोखराका वेबसाइट पनि तिनै भ्यालेन्टाइन जोडीले सजिसजाउ भएका छन् ।अर्जुन र सृष्टिले ठिकठाक डटकमका लागि यसपटक स्पेसल जोडीका रूपमा फोटो सेसन गरे । दुवैले धक नमानी प्रेम जोडीकै शैलीमा पोज दिए । ‘मोडलिङका लागि गरिएको पोज हो, रमाइलो अनुभूति भयो,’ दुवैले हँसिलो मुद्रामा सुनाए । पश्चिमेली सभ्यताबाट आयातित भएको भ्यालेन्टाइन अर्थात् प्रेम दिवस मनाउने प्रचलन नेपालमा पनि विकसित हुँदै गएको छ ।प्राचीन रोमबाट विकसित भएको भ्यालेन्टाइन डेको महत्त्व अहिले विश्वभरि नै धुमधाम मनाउँछन्, प्रेम जोडी । प्रेम दिवसमा गुलाबको फूल, कार्ड र मिठाईले विशेष महत्त्व राख्ने गरेको छ । यस दिनमा रातो गुलाबको फूल विशेष आकर्षण बन्ने गरेको छ । फेसन जिन्स डिजाइनर विक्कु नवाङ भन्छन्, ‘भ्यालेन्टाइन डेलाई प्रेम सार्थक पार्ने दिनका रूपमा लिनुपर्छ ।’